b'\n_START_ARTICLE_\nNikolaus Ludwig von Zinzendorf\n_START_SECTION_\nBaggrund\n_START_PARAGRAPH_\nZinzendorf blev f\xc3\xb8dt i Dresden og var s\xc3\xb8n af kurfyrstelig kabinetsminister Georg Ludwig Reichsgraf von Zinzendorf og Pottendorf (1662-1700) og Charlotte Justine von Gersdorff (1675-1763). Philipp Jacob Spener var hans gudfader. Zinzendorfs far d\xc3\xb8de tidligt, og Zinzendorf boede derfor hos sin fromme bedstemor, Henriette Katharina von Gersdorff, f\xc3\xb8dt von Friesen i Gro\xc3\x9fhennersdorf i Oberlausitz. Han gik fra 1710 til 1715 i den f\xc3\xb8rste af de franckeske stiftelser i Halle, hvor han blev pr\xc3\xa6get dybt af pietismen. August Hermann Francke havde stor personlig indflydelse p\xc3\xa5 ham._NEWLINE_Fra 1716 til 1719 studerede Zinzendorf retsvidenskab p\xc3\xa5 Wittenberg Universitet. Han og Friedrich von Wattevill stiftede i 1710 Sennepskorn-Ordenen (Sammlung von Liebhabern Jesu = Forening af elskere af Jesus). Fra 1719 til 1720 foretog han en dannelsesrejse til Holland og Frankrig. Der blev han ven med medlemmer af andre trosretninger. Oplevelsen af den jansenistiske kristendoms konfrontation med katolicismen \xef\xac\x81k Zinzendorf til at udvikle tanken om en \xe2\x80\x9ehjertets religion\xe2\x80\x9c, som kunne v\xc3\xa6re en samlende overbygning for alle kristne kirkesamfund. _NEWLINE_Efter rejserne blev han hof- og justitsr\xc3\xa5d i Dresden. Han begyndte at holde kristne forsamlinger i sit hjem, blev gift med Erdmuth Dorothea von Reuss-Ebersdorf og k\xc3\xb8bte i 1722 godset Berthelsdorf.\n_START_SECTION_\nBr\xc3\xb8dremenigheden\n_START_PARAGRAPH_\nZinzendorf m\xc3\xb8dte i 1722 t\xc3\xb8mreren og pietisten Christian David, der fortalte om de hussitiske flygtninges vanskelige trosvilk\xc3\xa5r. Zinzendorf tilb\xc3\xb8d dem en plads ledet af Christian David i skoven ved Hutbjerget i Sachsen. Snart voksede en lille by frem. Lederne af Sachsen betragtede Zinzendorfs aktiviteter som politiseren, han blev landsforvist, og hans m\xc3\xb8der i Dresden blev forbudt._NEWLINE_I 1727 opstod der stridigheder blandt br\xc3\xb8drene. Br\xc3\xb8dremenigheden skabte en fast organisation og valgte Zinzendorf som deres leder. Der ud over valgtes fire over\xc3\xa6ldste og 12 \xc3\xa6ldste. Zinzendorf blev pr\xc3\xa6st i Herrnhut i 1734 og biskop 1737. Han var meget optaget af Jesus og Jesu blod. Han afgjorde tvivlstilf\xc3\xa6lde ved lodkastning og mente at gennemf\xc3\xb8re Jesu vilje._NEWLINE_Zinzendorf var halvf\xc3\xa6tter til moderen til kronprinsesse Sophie Magdalene af Danmark. Ved kroningen af kronprinseparret i 1731 tog Zinzendorf p\xc3\xa5 eget initiativ til K\xc3\xb8benhavn. Den nye pietistisk inspirerede konge sendte i 1732 tre herrnhutiske mission\xc3\xa6rer til Gr\xc3\xb8nland._NEWLINE_Han \xef\xac\x81k Dannebrogordenens storkors \xe2\x80\x93 og fik frataget det igen, da hans ideer om br\xc3\xb8drekoloni og universitet i Slesvig blev kongen for meget._NEWLINE_Da han faldt i un\xc3\xa5de, rejste han til de Vestindiske \xc3\xb8er og Nordamerika. Da han m\xc3\xa5tte vende tilbage til Sachsen, slog han sig ned i Hernnhaag, en ny herrnhutby. _NEWLINE_Hans f\xc3\xb8rste kone, med hvem han fik 12 b\xc3\xb8rn, d\xc3\xb8de i 1754, og \xc3\xa5ret efter giftede han sig med Anna Nitschmann. Zindendorf d\xc3\xb8de den 9. maj 1760.'